Vučko
Vučko (deminutiv od vuk) bio je zvanična maskota XIV zimskih olimpijskih igara održanih u Sarajevu 1984. godine. Prijedlog za maskotu dao je slovenski slikar Jože Trobec iz Kranja, a odabran je među mnogobrojnim prijedlozima putem najvećih jugoslavenskih novina i časopisa. Među pet prijedloga za maskotu koji su ušli u uži izbor bile su maskote snježne lopte, planinske koze, janjeta, ježa i lasice. U izboru za maskotu ukupno je učestovalo 836 umjetnika sa svojim prijedlozima. Vučko je oko vrata imao crveni šal, a na ramenu je nosio par crvenih skija. U prezentacijama u medijima, reklamama i spotovima, Vučko se često oglašavao povikom: "Sarajevoooooooo". Glas Vučku u televizijskim spotovima dao je Zdravko Čolić. Prema navodima Međunarodnog olimpijskog komiteta (IOC), maskota je, na neki način, dovela da se vuk koji je do tada u ovoj regiji smatran krvožednom i opasnom životinjom, jednim dijelom zavoli.